STILLINGSBESKRIVELSE FOR STILLING SOM FØRSTEAMANUENSIS I TANNPLEIEVITENSKAP

Stillingen er p.t knyttet til Avdeling for Tannpleievitenskap, Institutt for klinisk odontologi, Det odontologiske fakultet, Universitetet i Oslo. Fagområdet er odontologi/tannpleiefag, spesialområdet er tannpleievitenskap.
Stillingen er heltid. Undervisningsrelatert arbeid defineres utfra stillingskategori. 

Arbeidsområde
Fagavdelingen har ansvar for forskning, fagutvikling, undervisning og formidling innen sitt spesialområde. Fagavdelingen har et særlig ansvar for tilretteleggingen av innhold og undervisning i bachelorprogrammet i tannpleie. Undervisningen omfatter teoretisk og klinisk undervisning for studenter, stipendiater, spesialistutdanningskandidater og eventuelt andre. Undervisningen skjer i henhold til de til enhver tid gjeldende studieplaner for fakultetets studieprogrammer. 
Den som ansettes, skal lede, initiere og bidra til forskning innen tannpleievitenskap, samt drive forskerveiledning og veiledning av studenter, stipendiater, spesialistutdanningskandidater og andre relevante grupper. Videre skal vedkommende gi alle typer undervisning på alle nivåer, delta i eksamensarbeid og påta seg administrative og andre oppgaver etter de til enhver tid gjeldende bestemmelser. Den som ansettes, skal bidra i utvikling og nyskaping av fagdisiplinen tilpasset samfunnets behov.
I den kliniske undervisningen inngår det også et overordnet ansvar for videreutvikling og implementering av vitenskap, forskningsmetoder og akademisk skriving. Global helse, medisinsk teknologi, atferds- og tannpleiefag vil være en forutsetning.
Innenfor sin normale arbeidsplikt og sin faglige kompetanse kan den som ansettes, også bli pålagt arbeid utenfor avdelingen/instituttet som stillingen er knyttet til.

Kvalifikasjonskrav
Søker må ha norsk autorisasjon som tannpleier. Det kreves bachelorgrad i tannpleie, samt relevant mastergrad og doktorgrad.
Den som ansettes, må dokumentere relevant vitenskapelig kompetanse. Erfaring innen global helse, atferds- og tannpleiefag er en forutsetning, og relevant kompetanse innen digitalisering av helsetjenesten og helseinformasjonssystemer blir vektlagt. Erfaring med eksamensarbeid og veiledning av bacheloroppgaver for tannpleiere vil være en særlig fordel.


Det forventes høye ambisjoner og kvalitet med hensyn til undervisning, forskning og formidling. Søkeren må ha en plan for utvikling av egen forskning, og for innhenting av eksterne midler for finansiering av forskningen. Det legges vekt på dokumentert forskningskvalitet og publisering i fagfellevurderte, fortrinnsvis internasjonale, kanaler. Søkeren må beskrive sin forskningsprofil og hvordan denne relaterer seg til eksisterende forskning ved enheten. Det vil videre bli lagt vekt på forskningsprofilens relevans for enhetens strategiske satsingsområder og hvordan søkeren kan bidra til å styrke disse.
Det forventes aktiv deltakelse i fagmiljøet og interesse for tverrfaglig samarbeid. I tillegg forventes deltakelse i og evne til å utvikle internasjonale og nasjonale nettverk av betydning for fag og forskning.
Søkere som ved ansettelse ikke kan dokumentere pedagogisk basiskompetanse, må skaffe seg dette i løpet av to år. 
Søkere må kunne undervise muntlig og skriftlig på norsk, svensk eller dansk fra tiltredelsesdato. 
Personlig egnethet og motivasjon for stillingen vil bli tillagt stor vekt. Den som tilsettes, må ha høy arbeidskapasitet, god vurderings- og gjennomføringsevne og evne til å bidra til et godt lærings- og arbeidsmiljø. Det legges videre vekt på fleksibilitet, løsningsorientering og gode kommunikasjons- og samarbeidsevner.

Vurderingsgrunnlag
Vurderingsgrunnlaget for sakkyndig komite er vitenskapelige og andre faglige og kliniske kvalifikasjoner, utdanningsfaglige kvalifikasjoner, kunnskap i bruk og kvalifikasjoner innen akademisk/pedagogisk ledelse og administrasjon. 
Det vil bli lagt vekt på at søkeren kan vise til forskning og forskningsinteresser som aktivt kan bidra til å supplere den aktuelle forskningen ved avdelingen og generelt styrke undervisningen innen tannpleiefag og spesialområdet tannpleievitenskap.
Utdanningsfaglige kvalifikasjoner tillegges vekt foran kvalifikasjoner innen områdene kunnskap i bruk og akademisk/pedagogisk ledelse og administrasjon. 
Originalitet og nyskaping i vitenskapelig produksjon vektlegges foran totalt omfang, og nyere arbeider tillegges større vekt enn eldre.
I den endelige vurdering og innstilling vil det bli lagt vekt på kvalifikasjoner relatert til stillingsbeskrivelse og kunngjøringstekst, sakkyndig komites vurdering og vurderinger av personlig egnethet for stillingen, basert på intervjuer og innhentede referanser.



Annet
Det vil bli benyttet intervju i ansettelsesprosessen, og det kan være aktuelt med prøveundervisning.
Det vises til Veileder for søkere til professor- og førsteamanuensisstilling og til Det odontologiske fakultets hjelpemiddel for utforming av søknad (lenke). 
Generelle kriterier for ansettelse fremgår av Regler for ansettelse og opprykk i professor- og førsteamanuensisstillinger ved UiO og Forskrift om ansettelse og opprykk i undervisnings- og forskerstillinger. (lenke)
Det vises til Regler for praktiseringen av kravet om universitetspedagogisk basiskompetanse ved UiO. 
Ansettelsen blir gjennomført etter prinsippene i statsansattloven, og lovverk som regulerer eksport av kunnskap, teknologi og tjenester.
Universitetet i Oslo har en overtakelsesavtale for alle ansatte med formål å sikre rettighetene til forskningsresultater mm.
